钦定古今图书集成/明伦汇编/氏族典/第314卷 > 《廖用贤尚友录》 > 彭真
## 钦定古今图书集成/明伦汇编/氏族典/第314卷 > 《廖用贤尚友录》 > 彭真

按《万姓统谱》，“真字用实。生而颖秀，弱不好弄。洪武间
领乡荐，入太学，博友名流，所得益进。永乐癸未，诏遴
国子生四人辅赞亲王。真首被选，授江王府审理正，
至则言论从容，剖断明恕，王甚重之。居官十八年，改
知大兴县。县隶京师，百司所需，艰于酬应。真到官数
月，冗滞丛沓，咸见理释。”会建宫，简用老成以莅其事，
遂擢工部营缮司主事，阶承德郎，迁户部郎中，诏巡
抚江、浙，兼督粮税。漕饷充给，吏辑民绥，上下便之。顷
之，上疏乞骸骨，不报。真曰：“古云知止不殆，世谓苟禄可耻。吾今年逾耳顺，况乃筋力向衰，尚何荣之慕哉？”
复恳求退，诏曰：“可。”真既归，结庐艺圃，饮酒赋诗，以适
其意，士林高之。